Nuusbrief 8 (isolasie-tydperk)
Akademie kry aftrek!
Ek wil elke ouer en kind wat ten volle ingekoop het in ons aanlyn-onderrig, bedank. Ons onderwysers waardeer elke dankie, en voorstelle is natuurlik altyd welkom. Ek herinner u graag aan die e-posadres: afstandsonderrig@helpmekaar.co.za wat u kan gebruik indien daar enige voorstelle is – dankie vir die voorstelle wat ons reeds ontvang het. Aangesien hierdie e-posse nie elkeen persoonlik beantwoord word nie, nooi ek u uit om u kind se onderwyser direk te kontak indien daar ‘n akademie-bekommernis is.
Ons monitor akademiese onderrig noukeurig en daarom is ons as skool gerus dat ons akademie tans baie goed op koers is. Omdat ons gerus is hieroor, het ons besluit dat dit nie op hierdie stadium nodig is om die komende twee publieke vakansiedae op te offer vir aanlyn-onderrig nie: 27 April en 1 Mei is dus skoolvakansiedae.
Mag u en u gesin in hierdie twee dae rustige kwaliteit-tyd saam spandeer.
“Blessings” vir ieder en elk in die Helpie-familie
Helpmekaar-planne in plek
Ons wil u verseker dat Helpmekaar gebeurlikheidsplanne in plek het – alles hang natuurlik af van die president se aankondingings vanaand…
Matrieks se onderrigdae sal moontlik langer wees wanneer hulle terugkeer skool toe.
Die ander grade sal infasseer word deur alternatiewelike skoolbywoning en aanlynbywoning te kombineer (detail sal later deurgegee word).
Vanselfsprekend sluit alle planne goeie sosiale afstandshandhawing én die dra van maskers in (daar word reeds Helpmekaar-maskers gemaak).
Daar sal deurlopende ontsmetting van geboue en busse plaasvind.
Die akademiese jaarprogram sal aangepas word – veral wat eksamens en vakansies betref.
Intussen beplan ons om so veel as moontlik van ons nie-akademiese projekte en aktiwiteite ook steeds te laat plaasvind, bv.:
aangepaste sport- en kultuurkalender
Algemene Kennis-kompetisie aanlyn
Produksie – datum sal heel moontlik aanskuif na September
Matriekafskeid en Graduering
Aankondiging van Golden Boys en Dirigente vir 2021
Vakkeuses en oueraande vir 2021
Time Out en gemeenskapsdiens-projekte
Ek hoop dat u almal gesond en fiks bly, deur gereeld te oefen en gesond te eet. Dit bly voordelig vir u kinders as daar ‘n georganiseerde daaglikse roetine gevolg word, genoeg geslaap word en sosiale media-gebruik beperk word. Dankie vir die strukture wat u reeds vir u kind tuis skep m.b.t. akademiese roetine. Wees maar gerus streng daarmee, maar ook deurentyd ondersteundend – gebruik asb. Helpmekaar om u by te staan in hierdie verband. Ons het ‘n uiters bekwame kinderleidingdepartement, wonderlike graadvoogde, knap vakhoofde en fantastiese vakonderwysers. U kan ook vir my of vir Estie Meyer (akademie) kontak. (Ek is tans nog gestrand in Myanmar, maar het goeie internettoegang.)
Die personeel geniet die aanlyn-tyd saam met u kinders en werk baie hard om in hierdie uitdagende tyd dit vir die leerders opwindend en leersaam te hou.
Baie sterkte aan elkeen van u.
Corona keer nie knap kreatiwiteit
Die graad 9-leerders moes hierdie week in die Kunsklas bekende skilderye naboots. Hier is ‘n paar wat al ingehandig is:
e-Kultuuraand op 26 Mei
Ons aanlyn-kultuuraand vir die tweede termyn gaan beslis plaasvind!
Ons nooi alle belangstellende Helpies om ‘n video van die item wat jy op ons beplande kleedrepetisie sou gedoen het, vir ons te stuur. (Jy mag van ‘n klankbaan – back track – gebruik maak.)
Afsnydatum vir stuur van video’s: Wo. 29 April
Waarheen stuur ek die video? 082 895 7475
Watter inligting moet ek stuur?
Naam, van en graad
Afdeling waarvoor jy inskryf
Tydsduur van jou item
Titel en inligting oor jou item
Watter afdelings is daar?
Aanlyn-redenaars baan die weg
Ons kommunikeer tans met die organiseerders van die Radikale Redenaarskompetisie, sowel as OppieTongAf-redenaarskompetisie.
Omdat ons onsekerheid beleef oor die opheffing van die grendelstaat en onder watter voorwaardes dit gaan gebeur, word die Radikale Redenaarskompetisie se inskrywings nou aanlyn gedoen. Daarna word ‘n video van u kind se toespraak aan die organiseerders gestuur. Die afsnydatum vir Gauteng is 30 Julie. U kan die nodige brief, inskrywing en video-instruksies op die webwerf www.radikaleredenaar.co.za of by juf. Mariëtte Keyser (mariette.keyser@helpmekaar.co.za) ontvang. Indien u kind inskryf, versoek ons dat u juf. Mariëtte in die e-pos sal insluit (CC) sodat sy op hoogte van al die deelnemers kan bly.
OppieTongAf se organiseerders is vol vertroue dat ons, wat in Gauteng-Suid se afdeling in Augustus sal deelneem, dit steeds van aangesig tot aangesig sal doen – ons sal u op hoogte hou.
Skryf dus met ‘n geruste hart steeds u kinders vir die redenaars in, sodat die kultuur kan aanhou om warm in ons harte te klop.
Pas die vensters van jou siel op
Die inperking is ‘n werklikheid! En behalwe dat dit emosioneel uitputtend is, is dit ook ‘n las op ons oë, omdat soveel werk op ‘n skerm gedoen word.
Ons almal neem ‘bly tuis’ baie ernstig op, maar dit beteken dikwels die internet en rekenaar word ons werk, sosiale lewe, vermaak en grootste nuusbron. Ons is letterlik die héle dag, wéék, máánd besig met elektroniese media.
Hier is ‘n paar wenke om jou oë te beskerm:
Beoefen “sosiale afstand” met jou foon: Wanneer jy op ‘n skerm werk, wees bewus van die afstand wat jy dit van jou oë af hou: 40 -50 cm is ideaal.
Diegene met ‘n bril of kontaklense: Sit jou bril op as dit voorgeskryf is vir jou. Jou oogkundige sou waarskynlik ‘n spesiale beskermende lagie opgesit het om jou te help met die glans (glow) van die skerm. As jy kontaklense dra, is dit dalk wys om jou bril te gebruik as jy vir lang tye op skerms gaan werk.
Beligting: Uitermatige fel lig kan jou oë ongemaklik laat voel. Vermy plekke waar daar ‘n oormaat sonlig deur ‘n venster kom. As dit moontlik is, verminder die skerp glans deur die gordyne of blinders toe te maak of deur jou werkplek te verskuif na ‘n area waar skerp lig nie direk op jou skerm of in jou oë skyn nie.
Neem oog-pouses: ‘n Goeie reël om te onthou is die 20:20-reël! Kyk na iets ver (meer as 6m weg) vir 20 sekondes lank, elke 20 minute. Dit gee daardie oogspiere, wat fokus op die skerm, ‘n rukkie om te ontspan. Kyk na die bome, ‘n mooi skildery of staar sommer doer in die niet…
Doen ‘n bietjie oog- joga: Wanneer jy opstaan vir jou volgende koppie koffie, strek daardie oogspiere. Kyk links, hou die posisie vir 3 sekondes, herhaal terwyl jy regs kyk. Kyk nou boontoe, hou die posisie, herhaal terwyl jy ondertoe kyk. Herhaal vier keer en sluit jou oë tussen herhalings om te ontspan. Doen dit ‘n paar keer elke dag.
(Met dank aan Ansunel de la Rey (UJ Optom-departement)
Helpie-harte loop oor...
Hoe spreek ‘n mens jou dankbaarheid genoeg uit aan ‘n onnie- en ouergemeenskap wie se oop harte en hande geen perke ken nie?
Ons het in die laaste 48 uur, onder leiding van Melani Dirks, die volgende bydraes ontvang vir leerders wat nie tans oor die nodige tegnologiese hulpmiddels en data beskik om die daaglikse aanlyn-lesse by te woon nie:
11 x selfone + simkaarte
3 x oorfone-stelle
8 x rekenaars/skootrekenaars/tablette
R28 655.00 vir data-aankope
Elkeen van die leerders wat hierdeur gehelp word, se dankbaarheid is opreg en onbeskryflik.
Indien daar nog enigiemand is wat ook ‘n bydrae wil maak tot hierdie goeie doel, kontak asb. vir Melani Dirks: 082 897 2796